Sisulu-taakspan eis byna R4 miljoen vir reis, wasgoed | Maroela Media
Die Demokratiese Alliansie versoek dat twee snelreaksiespanne (NRRTT), wat deur die vorige minister van menslike nedersettings, Lindiwe Sisulu, opgestel is, ontbind moet word.
Emma Louise Powell, die DA se skaduminister van menslike nedersettings, sê die versoek is gerig aan Sisulu se opvolger, Mmamoloko Kubayi, en die minister van water en sanitasie, Senzo Mchunu.
"Lede van die twee omstrede NRRTT's is persoonlik aangestel deur Sisulu – sonder dat hulle eens CV's ingedien het. Dit sluit die voormalige #FeesMustFall-leier Chumane Maxwele, oud-PAC-leier Thami ka Plaatjie en oud-Cope-streekleier Mbulelo Ncedana in," het Powell gesê.
"Daar word lankal vermoed dat minister Sisulu staatshulpbronne aangewend het om 'n politieke oorlogskamer vir haarself op te rig – verbloem as 'n 'snelreaksiespan'. Hierdie bekommernis duur voort in die afwesigheid van enige konkrete bewyse van watter bestuursverwante uitkomste dié eenhede die afgelope twee jaar bereik het."
Ondanks voortgesette versoeke deur die DA om die eenhede te ontbind, asook formele versoeke wat aan die Staatsdienskommissie en die openbare beskermer gerig is, jaag dié eenhede jaarliks steeds meer as R16 miljoen uit die belastingbetaler se sak – slegs vir salarisse.
"'n Parlementêre vraag deur die DA het nou onthul dat die NRRTT vir water en sanitasie sedert Maart 2019 die byna bankrot departement meer as R3,7 miljoen gekos het vir reis- en akkommodasie-uitgawes."
Dit is buiten inligting wat gister deur die DA onthul is dat Sisulu se hoof-assistent, Mpumzi Mdekazi, op sy eie sedert Mei 2019 meer as R1,76 miljoen se reis-eise ingedien het. Mdekazi ontvang boonop 'n salaris van R142 920 as 'n lid van die raadgewende komitee vir die 15 dae wat hy per maand werk.
"Dit is ondenkbaar dat 'n groep politiek-aangestelde kapitaalvrate toegelaat is om miljoene rand van die belastingbetaler se geld te spandeer op luukse reise, akkommodasie en persoonlike wasgoeddienste."
Die DA is van voornemens om alle betrokke reis-eise aan die ouditeur-generaal voor te lê vir 'n volledige ondersoek.
Die enigste kwalifikasie vir n pos in die ANC regering is BEEE en korrupsie. Geen ander kwalifikasie word benodig nie. En President Ramaphosa vertel die wêreld hy gaan dit verander. Zero kans dat dit gaan gebeur.
Hou duim vas iets kom hiervan .
Verbasend…tog kom hul telkens daarmee weg!
En die soustrein stoom voort!! Met Sisulu in die heel voorste wa. Wat se jy hiervan Cyrrilll, mnr die treindrywer? Rol wiele rol, en ons sakke word vol!!
… en Sisulu se ambisie is glo om misdrywe uit te roei? Sy glo duidelik sy is 'n onaantasbare prinses… pappa se dogter…